ประกาศสำนักนายกรัฐมนตรี (พ.ศ. 2542) เรื่อง กำหนดหลักเกณฑ์และวิธีการจัดระบบการข่าว
ประกาศสำนักนายกรัฐมนตรี
ประกาศสำนักนายกรัฐมนตรี
(พ.ศ. ๒๕๔๒)
เรื่อง
กำหนดหลักเกณฑ์และวิธีการจัดระบบการข่าว
 

อาศัยอำนาจตามความในข้อ ๖
ของระเบียบสำนักนายกรัฐมนตรีว่าด้วยการป้องกันเจ้าหน้าที่ของรัฐมิให้เกี่ยวข้องกับยาเสพติด
พ.ศ. ๒๕๔๒ นายกรัฐมนตรีโดยคำแนะนำของคณะกรรมการป้องกันและปราบปรามยาเสพติด
(ป.ป.ส.) จึงออกประกาศไว้ ดังต่อไปนี้

๑.
ให้หน่วยงานตามที่กำหนดในระเบียบสำนักนายกรัฐมนตรีว่าด้วยการป้องกันเจ้าหน้าที่ของรัฐมิให้เกี่ยวข้องกับยาเสพติด
พ.ศ. ๒๕๔๒ และที่ประกาศกำหนดเพิ่มเติม จัดระบบการข่าว
และศูนย์รับแจ้งข่าวเกี่ยวกับการที่เจ้าหน้าที่ของรัฐเกี่ยวข้องกับยาเสพติด

๒.
หน่วยงานใดที่มีภารกิจในการสืบสวน ปราบปราม
ให้ดำเนินการแสวงหาข้อมูลข่าวสาร
พฤติการณ์เจ้าหน้าที่ของรัฐที่เกี่ยวข้องกับกับยาเสพติด
โดยให้มีระบบการรายงานข่าวสารและให้การสนับสนุนการสืบสวนเพิ่มเติมกรณีมีการร้องของจากคณะกรรมการกลั่นกรองข้อมูลหรือข่าวสารการกระทำที่เกี่ยวข้องกับยาเสพติด
เพื่อประโยชน์ในการวินิจฉัยของคณะกรรมการกลั่นกรองข้อมูลหรือข่าวสารฯ

๓.
ให้หน่วยงานจัดระบบการข่าว
กำหนดบุคลากรรับผิดชอบงานการข่าวเพื่อทำหน้าที่ในการรวบรวมข่าวสาร
การตรวจสอบข้อมูลข่าวสาร การประมวลวิเคราะห์และการจัดเก็บข้อมูลข่าวสารเจ้าหน้าที่ของรัฐที่เกี่ยวข้องกับยาเสพติด

๔.
ในการรวบรวมรายงานข่าวสารจากการร้องเรียนและการสืบสวนเจ้าหน้าที่ของรัฐมีพฤติการณ์เกี่ยวข้องกับยาเสพติด
หากเห็นว่าข่าวสารดังกล่าวจะเป็นประโยชน์ต่อคณะกรรมการกลั่นกรองข้อมูลข่าวสารฯ
หน่วยงานนั้นสามารถจัดส่งให้กับสำนักงาน ป.ป.ช.
เพื่อดำเนินการตามระบบกลั่นกรองและวินิจฉัยของคณะกรรมการกลั่นกรองข้อมูลหรือข่าวสารฯ
ตามระเบียบได้

๕.
ให้กำหนดช่องทางการประสานงานการข่าวระหว่างงานที่เกี่ยวข้องร่วมกัน
โดยให้สำนักงาน ป.ป.ส. เป็นหน่วยงานกลางในการจัดระบบงาน
เพื่อให้สามารถสนับสนุนการตรวจสอบข้อมูลเบื้องต้นเกี่ยวกับเจ้าหน้าที่ของรัฐและในภารกิจอื่น
ๆ ที่เกี่ยวข้อง

๖.
ในการบริหารจัดการระบบการข่าวของหน่วยงาน
ให้ขึ้นอยู่กับความพร้อมของหน่วยงานและเป็นดุลยพินิจของแต่ละหน่วยงานในการดำเนินการและการกำหนดให้มีหน่วยงานรองรับผิดชอบต่อไป

๗.[๑]
ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๒๓ มีนาคม พ.ศ. ๒๕๔๒
ชวน หลีกภัย
นายกรัฐมนตรี
สุกัญญา/ผู้จัดทำ
๒๒ เมษายน ๒๕๕๒

ก้องเกียรติ/ผู้จัดทำ
๓๐ เมษายน ๒๕๕๒

ธนวัชร/ปรับปรุง
๒๐ มิถุนายน ๒๕๖๐



























[๑]
ราชกิจจานุเบกษา
เล่ม ๑๑๖/ตอนที่ ๔๒ ง/หน้า ๖/๒๗
พฤษภาคม ๒๕๔๒